
„Ha elveszek, hát elveszek!”. Retorikai bővítések Kákonyi Péter Az Ahasverus királyról és az istenfélő Hester királyné asszonyról való história című művében

A dolgozatban Kákonyi Péter históriájában megtalálható retorikai bővítéseket elemeztem. Ezek két csoportba sorolhatóak: egyrészt vannak benne copia-szerű bővítések (a kultúrspecifikus elemeknél), másrészt pedig egy helyen merített az "Eszter maradékából" is. A Septuaginta bővítéseivel ellentétben ezek nem Isten nagyságának magasztalására, hanem a férj/férfi tekintélyének növelésére alkalmasak. A história erkölcsi üzenete a házas vagy házasság előtt álló nőknek lett címezve. Ennek megfelelően megváltoztatta Eszter királyné személyiségét is, amivel kapcsolatban felmerült egy fordításelméleti kérdés: a héber szövegben egyedülálló módon a "kegyelmet találni" idiomatikus kifejezésben nem a megszokott ige szerepel. Ez a Héber Bibliában megjelenő plusz jelentés azonban nem érvényesül sem a latin szövegben, sem Kákonyinál. Ezek alapján azt is megállapítottam, hogy a szerző ezen művének megírásához valószínűleg csak a Vulgáta szövegét használta. 



